# Don Chisciotti e Sanciu Panza/4

../3 ../5 IncludiIntestazione 7 marzo 2023 75% Da definire
Don Chisciotti e Sanciu Panza Giovanni Meli CC BY-SA 3.0 GFDL Indice:Poesie siciliane.pdf //it.wikisource.org/w/index.php?title=Don_Chisciotti_e_Sanciu_Panza/4&oldid=- 20230307221611 //it.wikisource.org/w/index.php?title=Don_Chisciotti_e_Sanciu_Panza/4&oldid=- 20230307221611
CANTU QUARTU.
ARGUMENTU.
Sanciu, pri la pietà di li pasturi Tiratu di la ciacca, fa palisi Cu li soi d’una ninfa li sciaguri; Chi poi si spusa a un giuvini curtisi; Cunta di Don Chisciotti l’avventuri, D’allura, chi a scuderu si cci misi; Si aggiusta l’anca pri lu so viaggiu; Don Chisciotti s’annega cu coraggiu. 1 Pri lu cchiù li disgrazii ’ntra la terra Solinu iri sempri accumpagnati; Chi si un regnu infelici ávi la guerra, O la fami o la pesti cci attruvati: Tant’è lu forti, chi fortuna sferra, Nun si metti pri pocu, o pri mitati; Ma o vi duna di guai ’na bona stritta, O vi porta a finiri fitta fitta. 2 Sanciu, chi avía scappatu a lu fururi Di la fami, la siti, e li strapazzi; Chi suffríu di lu friddu lu riguri Sepultu cu lu sceccu ’ntra li jazzi; Chi patíu ’ntra lu puzzu li sciaguri Di l’anca rutta, di scanti, e stramazzi, Cu lu nasu tagghiatu ’ntra un pirtusu Pinnulía menzu supra, e menzu ’gnusu. 3 Criju, ch’aviti vistu, o mei letturi, Li menzi busti tra camei d’aneddi, O a la funtana di lu Pirituri Spuntari ddi tistazzi da li ceddi; Accussì pari Sanciu, e fa terruri A ddi simplici, e boni viddaneddi; Ogn’unu di luntanu a nautri dui A jiditu lu mustra e dipoi fui. 4 Stetti un gran pezzu sulu a pinnuluni, Menzu sbuccava dintra, e menzu ’nfora; Li vecchi patri cu stanghi, e vastuni, Già sunnu cursi, e li picciotti ancora; Trovanu dda ’ngastatu un mascaruni, Chi guarda a tutti, e nun ávi palora; Inorriduti a stu gran casu stranu, Mettinu a scunciurarlu da luntanu. 5 Rump’iddu in fini lu silenziu, e dici: Aimè! cu sti scunciuri mi cunfunnu! Jeu nun su spirdu, sugnu un infelici; Li spiriti però cca sutta sunnu; Spiriti, chi di nasi sù nnimici. Datimi ajutu, oimè, ca mi sprofunnu! Pri carità accustati, o pastureddi, Ma si no stu diavulu mi speddi. 6 Mossi tutti a pietà di ddi lamenti, E vidennu chi ’un era spirdu, o mostru, Ma un omu, chi pri casu, ed accidenti Si ritruvava ’ntra dd’oscuru chiostru, Li pasturi curréru unitamenti, Dicennu: eccuvi cca l’ajutu nostru; E accussì cu li canapi ’nvracatu, A viva forza di dda fu tiratu. 7 Vinutu fora Sanciu, raccuntau Quantu passatu avia, vistu, e patutu; E comu da principiu s’impuzzau; E la picciotta, ch’avia dda vidutu; Comu di grutta in grutta strascinau L’anca, chi primu avevasi rumputu; Poi l’incantu, d’unn’era persuasu, Sinu a la tagghiatina di lu nasu. 8 Sintennu di la giuvina parrari Li pasturi ripigghianu spiranza, Chi fussi la sua ninfa, chi penari Faceva tutti pri la sua mancanza. Eccu Titiru allura arrivulari, E di calaricci iddu facía istanza; Gridau Sanciu: li spirdi dda cuntrastanu, Cridi a mia, ca ’un c’è nasi, chi ti bastanu. 9 Mentri supra si fannu sti discursi, Don Chisciotti dda sutta pri la manu Jia purtannu la giuvina; e sù scursi, Unni ligatu avia Sanciu non sanu; Ma quannu nu’ lu vitti, si nni cursi; Ah! grida, Incantaturi impiu inumanu, No, nun mi fuirai, benchì ammucciatu Fussi in Stigi, o a lu Càucasu ’ngnilatu.
10 Poi vutatu a la giuvina cci dici: Bisogna separarci; un gravi impegnu Mi chiama a funnu, a vui viníri ’un lici Duvi putrà arrivari lu miu sdegnu; Aspittatimi cca leta, e felici, Chi vintu l’incantisimu, poi vegnu; Dissi, ed in un balenu, oh gran valuri! Si sprofunnau dintra li grutti oscuri. 11 La pasturedda afflitta, e scunsulata Resta, chiancennu la sua cruda sorti, Sula, scura, spiruta, abbannunata, Nè cc’è cui l’incoraggi, o la cunforti; Senti fratantu in autu rimurata; Timi cosa di peju, e grida forti; Isannu l’occhi, vidi poi di susu Calari un giuvinottu graziusu. 12 Ma quali lu stupuri, e quali fui La sua alligrizza, quannu dda arrivatu Vidi l’amatu oggettu? Tutti dui Ristaru tramurtuti, e senza ciatu. Imaginativillu, o amanti, vui, Si un casu uguali l’aviti pruvatu: Jeu passu avanti, ed a cuntarvi tornu, Chi poi niscéru a vidiri lu jornu. 13 Tra li comuni applausi, e li viva Di li fistanti ninfi, e li pasturi Non occurri, chi fors’eu vi lu scriva, Comu ánnu a terminari st’avventuri; Imeneu, già si sà, chiudi giuliva La scena unni Cupidu á statu atturi; La storia nun nni parra, però jiu Giudicu, chi a lu solitu finiu. 14 Sanciu torna cu l’autri a li capanni; L’Eroi, chi nun rispunni a la chiamata, Resta dda sutta; però li cchiù granni La corda cci lassaru dda appizzata; Li ciarameddi, e li sonori canni Fannu a la valli un’armunia assai grata; Fratantu una piatusa vicchiaredda A Sanciu Panza l’anca cc’intavedda. 15 Ristau cchiù jorna dda; cu caritati Fu assistutu da tutti, e cuvirnatu; E intantu li disgrazii passati Da capu a funnu a chiddi cci á cuntatu; Cuntau di tutta la sua riditati, E comu conoscenza avía pigghiatu C’un galantomu dittu Don Chisciotti, Chi studiava lu jornu, e la notti. 16 E chi aveva a memoria tanti, e tanti Storii, e libri di cavallaria, Tutti li maghi, e cavaleri erranti, Chi cci foru a lu munnu li sapia, Comu l’avissi avutu pri davanti; Cci parrava a li voti, e cummattia; A cui diceva lodi, a cui strapazzi, E dava botti ’ntra li matarazzi. 17 Doppu di aviri fattu sta carvana Cu li chiumazza, li letti, e li mura, Risolvi abbandunari la sua tana, E pri lu munnu circari vintura; St’imprisa, chi pri ogni autru è pazza e vana Pr’iddu è un oggettu granni, e si figura Chi si arriva a chiantari lu so tema, Lu munnu divi mettirsi a sistema. 18 E infatti ’ntra lu celebri casteddu (Ch’è probabili assai fussi taverna, Jeu nun cci fu’, ma sò ch’è un ciriveddu A cui pari ogni lucciula lanterna) Vigghiau l’armi ’na notti a cuncumeddu, O inginucchiatu avanti ’na isterna; Fu armatu cavaleri, e a lu momentu Stipulau stu sollenni giuramentu. 19 Jeu m’obbligu cca supra sti sgabelli, Sinu a lu spargimentu di lu sangu, Di salvari l’onuri a li donzelli D’ogni condizioni, e d’ogni rangu, O laidi, o brutti, o mediocri, o belli, O nati in gran palazzi, o ’ntra lu fangu, Contra li rapituri micidari, Pirchì ’un áppiru flemma d’aspittari. 20 Mi obbligu ancora a costu di la morti Vindicari l’offisi chi sù fatti Da li potenti, e li persuni forti Contra la plebi chi ogni ventu abbatti; M’obbligu infini aggiustari li torti; Vigghiari a l’osservanza di li patti; E tentari l’imprisi cchiù azzardusi Contra li pregiudizii, e l’abusi. 21 E pirchì, secunnu iddu la discurri, A tutti li gran mali di la terra Lu diavulu multu cci concurri, Pri causa d’ogni striga caniperra, E di maghi, ch’incantanu li turri, Perciò jura di dari eterna guerra A chisti, chi cu ciarmi, e vituperii Affilanu li corna a l’avirserii. 22 Chinu di sti progetti accussì vasti Nesci sulu a circari l’avventuri, O, pri cchiù megghiu diri, li cuntrasti, E dari provi di lu so valuri; A lu munnu nun cc’è lingua chi basti Pri diri li gran stenti, e li suduri, Li pittati di fami, chi chist’omu Patía, pr’immurtalarisi lu nnomu. 23 Doppu diversi imprisi granni e nichi, Si accorsi aviri fattu un sbagghiu enormi; (Cui mancia finalmenti fa muddichi, E qualchi vota lu grann’omu dormi): Di battagghi notturni, e alpestri intrichi Cui nni faceva fidi, e dava informi? In rubrica di erranti cavaleri Nutaru e tistimoniu è lu scuderi.
24 Ddocu fu, chi vidennusi spruvistu Di st’articulu tantu essenziali, Pri farinni la scelta l’áju vistu Girari attornu di lu miu casali; Lu suggettu, chi scelsi, è statu chistu, Chi vi presentu cca comu un minnali; Sia sorti, sia disgrazia ’un sacciu ancora; M’áju multu a lagnarimi fin’ora. 25 Jeu, ch’era omu pacificu, e a l’antica, Nè di la porta affacciai mai lu nasu, Nè cc’inclinava troppu a la fatica, Cchiù chi mi chiama, ed eu chiù dintra trasu, Ma tantu parra, e dici, e s’affatica, Fina chi nni aristavi persuasu; Specialmenti quannu cu l’oturi Mi pruvau, chi putia farmi signuri. 26 Mi liggíu multi libra, ed appurai, Chi ogni tintu scuderu arriniscía; Perciò cun iddu stissu cunritai, Chi a li primi battagghi, chi vincía, Di li regni acquistati o picca, o assai, Jeu guvirnari un’isula nni avía; Iddu accunsenti, ed eu cu st’aliteddu Mi misi appressu comu un cagnuleddu. 27 E profittai di tanti lezioni Di storia, di politica, e morali, Pirchì un governaturi si supponi Chi ’un div’essiri stupidu, nè armali: Occurrinu l’intoppi, e occasioni, In cui cc’è di bisognu multu sali; Veru è chi in posti granni pigghia volu Lu bugghiólu, però sempri è bugghiólu. 28 A lu cavaddu so magru e patutu Cci avía misu pri nomu Ronzinanti; E giù quasi paría ringiuvinutu Cu stu titulu granni e risonanti; Jeu cavaddu ’un nni avía, stava cusutu Supra un sceccu, chi poi fu negromanti, Pareva saggiu, e chinu di modestia, Ma tirau sempri a perdirmi sta besta. 29 D’allura fici un vutu arcisullenni: Di nun dari cchiù fidi a coddi torti; Quantu cuverti cchiù, tantu tremenni Sunnu l’insidii di sti genti accorti; Non a casu si storci, a cui s’impenni, Lu coddu, quannu è l’ura di la morti; Denota chi sta razza malandrina Era di la stississima farina. 30 La prima ’ntra l’imprisi stripitusi Fu l’elmu di Mambrinu, chi s’è risu Celebri immenzu all’armi cchiù famusi; Lu conquistau ’ntra un nenti, e a l’improvisu; Però li mali lingui invidiusi Vonnu chi l’elmu celebri pretisu Fussi un vacili, chi lu cavaleri Cci rubbau da la testa ad un varveri. 31 E cuntanu, chi mentri sbrizziava, Passannu d’unu a nautru paiseddu, Un varveri pri radiri purtava Lu vacili a la testa pri cappeddu, E l’Eroi chi li cosi li guardava Comu l’aveva ’ntra lu ciriveddu, Curri, l’aguanta, e grida: ah malandrinu Tocca a mia lu grand’elmu di Mambrinu. 32 Si vuliti, jeu poi quannu lu vitti, Ch’era vacili, cci avirria juratu; Ma meritanu cchiù d’essiri critti L’omini, chi ánnu lettu e studiatu; E lu patruni miu stampati e scritti S’avía tanti volumi divoratu; E pri sua carità, buntà, ed amuri Mi li chiantava ’ncorpu tutti l’uri. 33 Jeu misu appressu di lu meu patruni Lu studiava, e nenti nni capia; Ora parra da Socrati, e Platuni, Ed ora arranca un truncu di pazzia; Pigghiava spissu ni granci-fudduni, Chi ’un vi ponnu passari per idia; E s’eu ridu, o cci mustru diffidenza, Li giustifica sinu all’evidenza. 34 Jeu, chi viju, e conusciu lu miu nenti, Pirchì nun áju lettu, nè imparatu, Dicu li dubbii mei sinceramenti, Poi mi rimettu a cui nn’è cchiù infurmatu; Certi sbagghi parevanu evidenti; Comu lu fattu tantu celebratu D’un mulinu di ventu, e cci dicia: Chistu è mulinu in cuscïenza mia. 35 Iddu cu l’occhi chini di scienzi Nun videva mulinu, ma giganti; Divu cridiri ad iddu, o a li mei senzi? Quali cchiù di li dui sunnu farfanti? Pir quantu cci rifletta, e quantu penzi, Restu tuttora dubiu, e titubanti; Pri un promodu dirrò: ch’era in effettu Mulinu all’occhiu, e mostru a l’intellettu. 36 Chi dirrò li crapi, chi scanciau Pri ’na gran cumpagnia di genti armati? ’Nsumma sempri cuntisi, e guirriggiau O cu li proprii sbagghi, o cu li fati, O cu un magu, chi l’occhi m’offuscau, Pri scimari di gloria ’na mitati; Pirch’eu benchì cci avissi opinioni, È tutta fidi, e non convizioni. 37 Nun nni sugnu cunvintu, ma cci criu, Pirchì áju ’ntisu diri, ca cci sunnu Sti ’ncantisimi, e o sù chisti, chi viu, O chi lu me’ patruni è pazzu tunnu; Pirchì nun è da saviu lu straviu, Iri sempri ramingu pri lu munnu, Patiri fami, puvirtati, e stentu, Culpennu crapi, e li mulini a ventu.
38 Da l’autru latu s’iddu fussi un pazzu, Nun parraria cu tanta saviizza, Nè li sentenzi sù di quattru a mazzu, Ma veri, chini d’enfasi, e grannizza; Nonostanti st’imbrogghiu, e stu ’ntrillazzu Di giudiziu e pazzia fatti a pastizza, Scopru nautru sfunnatu cchiù profunnu, Di cui nun cci nn’è esempiu ’ntra lu munnu. 39 Tutti li libra di cavalleria, E li poemi eroici celebrati Portanu, chi l’eroi di gran valia Foru finu a li gigghia innamurati; Lu cavaleri miu, chi nun vulia Cediri all’autri in nudda dignitati, Critti chi senza amuri sarria statu ’Na nova specii d’un eroi crastatu. 40 E dicia tra se stissu: Erculi invittu Pri Joli maniau fusa, e cunocchi; Ed Achilli, di cui tantu s’è scrittu, Pri l’amuri purtau lu battilocchi; Dunqui, chi di mia sulu sarrà dittu, Chistu pri la biddizza nun appi occhi? Nè per iddu cci fu ’na donna tali, Chi concurrissi a rendirlu immortali? 41 Quali adorni avirrà l’istoria mia Senza di l’episodii amurusi? Nè in prosa jeu putrò, nè in poesia Fari li soliloquii affettuusi, Quannu sarroggiu sulu a la campia ’Ntra voschi, e silvi, e vausi ruinusi; Nè putrò diri a cui stà bonu in sedda: Sfidu chi la mia donna è la cchiù bedda. 41 Ah nun permetta mai sorti nimica, Chi st’infamia unni mia sbulazzi, e posi; Sia ’nnamuratu, basta ch’eu lu dica, E basta a diri Don Chisciotti vosi; L’amata donna sia saggia, e pudica, Prodigiu di beltà, chi mai supposi O Zeusi, o Apelli, o qualchi ingegnu raru Gratu ad Apollu, ed a li Musi caru. 41 Sia bianca comu latti ’ntra la cisca, Liscia comu lu rasu di Fiorenza, Dilicata, gintili, e sia manisca, Ma dritta, e longa, e bella di prisenza, Picciotta, culurita, sana, e frisca, Capiddi biunni, e di lunghizza immenza, Occhiu spaccatu, niuru, e penetranti, Stritta di cintu, e di pettu abbundanti. 44 Chi lassassi unni passa ’na fraganza, Comu fussi di zágari, e violi: Chi quannu canta sula ’ntra ’na stanza, Vincissi in armunia li rusignoli; Sia disinvolta immenzu a l’eleganza; Saggi, duci, e galanti li paroli, Gentili li maneri, onesti, e santi; Sia ’na tiranna, però sia un’amanti. 45 Cussì dittu, imitannu in fantasia Lu gran Pigmaliuni, si furmau ’Na biddizza perfetta, anzi una Dia, E milli e milli doti cci adattau; La chiamava pri nnomu Dulcinia, Pri la dulcizza granni chi pruvau Quannu si la supposi; poi curtisi Del Tobboso pri titulu cci misi. 46 E stu Tobboso, cridi, ch’è un casteddu, Quann’iddu nun è autru chi un casali; E supponi lu so gran ciriveddu, Ch’idda nni sia patruna originali: Cussì tantu zappau stu jardineddu, Fina chi fici poi radichi tali, Chi sti favuli, d’iddu imaginati, Iddu stissu li cridi viritati. 47 E in effettu si fa li soi chianciuti, Pinsannu ad idda sutta li ruvetti; Ed anziusu di la sua saluti Spissu cci manna littiri e staffetti; Ora a sonu di canna, e farauti Cci canta ad aria, o recita sonetti; Ed ora stà dijunu ’na jurnata, Pirchì cridi chi chidda sia ’ncagnata. 48 Si raccumanna ad idda ’ntra l’imprisi Cu fidi summa, e gran devozioni, Acciò cci sia benevola, e curtisi, Pirchì è ritu di sua professioni; Si vinci, chistu è signu chi lu ’ntisi, Si però li calenni ’un vannu boni, Dici: chi la prighera ’un ebbi effettu, Pirchì è macchiatu di qualchi difettu. 49 Ed accumincia a fari penitenza, Durmennu nudu supra di li spini, E facennu pazzii ch’in confidenza Fannu timiri d’un cattivu fini; Ora mi prega a darci la sintenza, O la cunnanna comu l’assassini; E spissu pri placari a Dulcinia Fa patiri la pena puru a mia. 50 Cu tutti sti spropositi evidenti, Chi quasi cu li manu li tuccati, ’Avi quann’iddu parra un ascendenti, Chi ’nzoccu dici pari viritati; O sia pri lu so meritu eminenti, O pri effettu di mia minnalitati, ’Annu tanta virtù li soi paroli, Chi agghiuttiri mi fannu li bugghioli. 51 Nun passu avanti a diri l’autri imprisi, Pirchì ’na pinna dotta ed eleganti In lingua castigghiana li distisi, Pri spargirni la fama a tutti quanti; Ver’è chi multi fatti ’un cci sù misi, E in gran parti la storia è mancanti; Ma speru chi lu celu nun permetta, Chi un’opra tali ristassi imperfetta.
52 E chi li tanti mei stenti, e travagghi, Ch’áju patutu, e patu tuttavia, Moranu sipilluti ’ntra li ’ngagghi Di li rocchi e vadduni a la campia; Un auturi disíu, chi l’autri magghi Vaja tissennu di la storia mia; Acciò nun resti incognitu lu casu Di l’anca rutta, e lu tagghiatu nasu. 53 E si saccia cu quali attenzioni L’áju sirvutu fidili, e indefessu, Di li timpesti a l’indiscrizioni, Pedi cu pedi sempri d’iddu appressu; Chi cci áju avutu sempri opinioni, Mentr’eu nun fui da tanti mali oppressu, Ora chi sugnu, oimè! sminnittiatu, Pinsari a casi mei nun è piccatu. 54 Multu cchiù ca pri liggi naturali Doppu simani chi ’un si nn’ávi nova, ’Ntra dda grutta terribili, e fatali, Avirrà fattu già l’ultima prova; Sarrà mortu all’urvisca da un minnali, ’Ntra puzzangari, e petri comu chiova; Pertantu pozzu oprari a miu piaciri, Pirchì la morti sciogghi ogni duviri. 55 Chisti, e mult’autri storii cci cuntau ’Ntra tutti chiddi jorna, chi dda stetti, Doppu chi poi la coscia cc’ingummau, Pensa a la mogghi, ed a li figghi schetti; Di dda chiancennu si licenziau; Sulu suliddu in viaggiu si metti; Avia ’ncoddu lu pani ’ntra un saccuni, ’Na manu all’anca e l’autra a lu vastuni. 56 Avía da li pasturi ’ntisu diri: Chi attraversannu tutta dda muntagna, Si vidia da ’na grutta scaturiri Un ciumi, chi scurreva la campagna, E chi chistu putevacci sirviri Pri guida, pirchì a mari l’accumpagna, E chi arrivatu sinu a la marina, Truviria la sua terra assai vicina. 57 Lassamu a Sanciu ’ntra lu so viaggiu, Sulu ed afflittu, cu filatu, e grunna; Jamu a l’Eroi chi chinu di coraggiu ’Ntra dd’orribili grutti si sprofunna. Cridi da cavaleri accortu e saggiu, Chi dda dintra lu magu si nascunna; Perciò si ficca dda senza riguardu Dicennu: no, nun scappirai codardu. 58 Maghi, razza briccuna, infami, audaci, Chi cu li vostri sortilegii oscuri Arditi ancora rimpiri la paci E lu riposu di li sepolturi; Di l’ossa venerandi anchi vi piaci Farni vili strumenti ad usi impuri E cu li vostri scelerati incanti Siti la pesti a’ cavaleri erranti. 59 Jeu purghirò lu munnu di... Ma senti Un strepitu, un rumuri, un gran fracassu, Cci pari un campu in armi, cummattenti Cu l’arduri di Artù, Bovu, e Gradassu; E dici tra se stissu: o gran portenti D’arti magica! e affretta cchiù lu passu, Ed abbenchì li strati sianu oscuri, S’indrizza unni lu chiama lu rumuri. 60 Cchiù chi s’accosta, chiù lu gridu crisci; La testa cci scamina, e cchiù nun reggi; L’oricchia a ddu fracassu si sturdisci; Tant’ira di l’Eroi cui cchiù la reggi? Eccu l’amatu nomu proferisci, Chi li spiriti renni arditi e leggi; Avvampa dintra, ed á l’estremi friddi, E in frunti sù a l’addritta li capiddi. 61 E già compostu in attu di battagghia, Alza lu vrazzu, e pri li naschi sbruffa; Trimati, dici, olà! vili canagghia, Don Chisciotti è chi trasi ’ntra sta zuffa; Cussì dicennu, subitu si scagghia Dintra l’armi, e l’incanti... oh no s’attuffa ’Ntra un ciumi, chi sbuccava di ’na grutta, L’agghiuttíu l’acqua, e si pirdíu dda sutta.